Hengityssuojainten ympärillä kuohuu, kun tiedot epäselvistä kaupoista tulivat julkisuuteen. Todellisuudessa asia on puhuttanut jo kuukausia.

Työministeri Tuula Haatainen kertoi perjantaina 10. huhtikuuta tiedotustilaisuudessa maskikauppoihin liittyvistä epäselvyyksistä. Huoltovarmuuskeskuksen Tomi Lounema erosi toimitusjohtajan virasta. Katso tästä lisää maskikaupoista. valtioneuvosto

Hengityssuojainten tai oikeastaan niiden puute on ollut Suomen koronaviikon puheenaihe numero yksi. Nyt sopassa on mukana myös epäselviä kauppoja.

Keskustelu suojavarusteisiin liittyvistä ongelmista alkoi kuitenkin jo tammikuussa. Iltalehti listasi, miten Suomen maskigate on edennyt päivä päivältä.

Tammikuu

24.1.2020

24. tammikuuta se kerrottiin ensimmäisen kerran: Suomessa oli mahdollisesti koronavirusta. Kahdella Wuhanista saapuneella kiinalaisturistilla oli flunssaoireita. Ivalossa alkoi valtava mediamylläkkä, mutta epäilyt osoittautuivat jo samana iltana perättömiksi.

25.1.2020

Jo pelkät epäilyt koronaviruksesta saivat Suomessa aikaan hengityssuojainhysteriaa. Iltalehti uutisoi 25. tammikuuta, että hengityssuojaimet olivat jo loppu Oriolasta, joka on Suomen suurimpia lääketukkutoimijoita. Jutun mukaan myös toisesta lääketukkutoimijasta Tamrosta suojaimet olivat lopussa. Oriolasta kommentoitiin, että kysyntä on ollut kymmenkertaista normaaliin verrattuna ja korkea kysyntä tuli yllätyksenä.

28.1.2020

Suomessa alkoi nousta kysymyksiä hengityssuojainten tarpeellisuudesta, sillä niitä näkyi uutiskuvissa erityisesti aasialaisilla. Infektioylilääkäri Veli-Jukka Anttila Husista kommentoi Iltalehdelle, että suojaimista on hyötyä sairaalaolosuhteissa. Tavallisella tallaajalla tilanne on eri.

– Siitä ei ole näyttöä, että kadulla siitä olisi oikein hyötyä. Sairaalassa kun ollaan potilaan suun edessä, niistä toki on hyötyä.

THL:n terveysturvallisuusosaston johtaja Mika Salminen sanoi edellisenä päivänä Aamulehdelle, että hengityssuojaimista on hyötyä vain siinä tapauksessa, jos haluaa välttää muiden altistamisen.

– Ei kuitenkaan ole mitään tutkimusnäyttöä siitä, että se suojaisi kantajaansa, Salminen sanoi.

29.1.2020

Suomessa todettiin ensimmäinen koronavirustartunta. Sairastunut oli 32-vuotias kiinalaisturisti. Hän oli matkoilla Lapissa.

Vielä tammikuussa pelkät epäilyt koronaviruksesta nousivat uutisotsikoihin. Kuvassa taksi odottaa Ivalon terveyskeskuksen edessä kahta kiinalaisturistia, joiden koronavirustestit osoittautuivat negatiivisiksi. ANTTI HALONEN

Helmikuu

5.2.2020

Sosiaalisessa mediassa nousi kohu helsinkiläisapteekista, joka oli myynyt hengityssuojaimia normaalia kovempaan hintaan. Helsingin keskustassa sijaitsevan Apteekki CityCenterin apteekkari Anu Västi kertoi saaneensa suojia myyntiin ”erityisestä paikasta”, sillä tukuista niitä ei enää saanut.

– Olen soittanut varmaan sata puhelua saadakseni niitä myyntiin. Olen hoitanut muun muassa kuljetuksia. Kuljetuskustannukset lasketaan yleensä hinnan päälle. Kustannuksia tulee siitä, että suojaimia ei normaalitukuista saa.

Apteekkariliitto kommentoi, että apteekkari oli toiminut asiakkaiden parhaaksi ja nähnyt paljon vaivaa suojainten hankkimiseen.

27.2.2020

Apteekkariliitosta kerrottiin, että erityisesti ulkomaalaiset ostivat paljon hengityssuojaimia Suomesta.

– Varsinkin ulkomaalaiset kyselevät hengityssuojaimia, ja niitä menee niin paljon kuin apteekit onnistuvat niitä tavarantoimittajiltaan varastoonsa hankkimaan, Apteekkariliiton viestintäjohtaja Erkki Kostiainen sanoi.

Uutiskuvat hengityssuojaimia käyttävistä aasialaisista ovat tavallisia muutenkin, mutta erityistä huomiota ne ovat herättäneet koronaviruksen aikaan. AOP

Maaliskuu

16.3.2020

Suomen hallitus totesi maan olevan poikkeusoloissa koronavirustilanteen vuoksi. Suomessa astui voimaan lukuisia rajoituksia.

17.3.2020

Perussuomalaisten kansanedustaja, eduskunnan ulkoasiainvaliokunnan puheenjohtaja Mika Niikko hankki jokaiselle kansanedustajalle laatikollisen niin sanottuja kirurgimaskeja. Yhdessä laatikossa suojia oli 50 kappaletta. Niikko lähetti myös tiedotteen, jossa hän halusi kieltää hengityssuojainten myynnin ulkomaille.

– Nyt suomalaiset tukkuliikkeet myyvät ulkomaille ja tässä on riskinä se, että suojavarusteita, erityisesti hengityssuojaimia ei riitä terveydenhuollon käyttöön pitkällä aikavälillä.

23.3.2020

Sosiaali- ja terveysministeriön ylijohtaja Päivi Sillanaukee kertoi Ylen A-Studiossa, että Suomen huoltovarmuusvarastot on päätetty historiallisesti avata. Lähetyksessä kerrottiin, että varmuusvarastot pitävät sisällään kirurgisia suojaimia, maskeja ja hengityssuojaimia. Sillanaukee sanoi, että lukumääräisesti puhutaan ”miljoonista”.

– Eivät ne tule loppumaan, Sillanaukee sanoi.

Päivi Sillanaukee kuvattuna vuonna 2015. Antti Nikkanen

25.3.2020

Suomalaiset terveysalan tarvikkeiden maahantuojat ja myyntiyritykset kommentoivat Iltalehdelle, että hengityssuojainten osalta tilanne on ”katastrofaalisen heikko”.

27.3.2020

Yksityisistä hoivakodeista vakuutettiin Iltalehdelle, että suojavarusteet riittävät. Hoivakodeista kommentoitiin, että suojavarusteiden kanssa selvitään kuukausia.

Huhtikuu

1.4.2020

Husista kommentoitiin, että varmuusvarastojen avaaminen ei juurikaan helpottanut suojavarustetilannetta.

– Toistaiseksi saadut määrät eivät olleet suuria meidän tarpeeseemme nähden. Menekki on hurjaa. Edelleenkin ollaan siinä tilanteessa, että niitä tarvittaisiin lisää, Husin diagnostiikkajohtaja Lasse Lehtonen sanoi.

Sosiaali- ja terveysministeri Aino-Kaisa Pekonen (vas) puolestaan sanoi hallituksen tiedotustilaisuudessa näin:

– Hoitohenkilökunnan suojavarustetilanne on valtakunnallisesti hyvä, mutta yksittäisillä alueilla on tarvetta suojamateriaalin täydennyksiin. Sairaaloissamme ei tällä hetkellä ole kriittistä henkilöstö- ja tarvikevajetta.

Samana päivänä Yle uutisoi, että Husille toimitetuista hengityssuojaimista osa on vanhentunut jo vuonna 2014 eikä valmistaja suosittele niiden käyttöä.

Ministeri Aino-Kaisa Pekonen vakuutti vielä huhtikuun alussa, että suojavarustetilanne on valtakunnallisesti hyvä. Henri Kärkkäinen

7.4.2020

Ministeri Pekonen tviittasi, että Suomeen saapuu lentorahdilla ”merkittävä lisäerä” kirurgisia suusuojia ja hengityssuojia huoltovarmuuskeskuksen varaston täydennykseksi.

Huoltovarmuuskeskuksen perustuotanto-osaston johtaja Jyrki Hakola oli kertonut jo aiemmin, että neljä lentokoneellista suojavarusteita on tulossa Suomeen Kiinasta Finnairin koneilla. Hakola ei kertonut, keneltä Suomi on suojavarusteet ostanut. Sitä ei paljastanut myöskään valmiusjohtaja Pekka Tulokas sosiaali- ja terveysministeriöstä.

– Olen antanut HVK:lle hintalapun, jonka sisällä toimitaan, puhutaan yhteensä kymmenistä miljoonista, Tulokas sanoi.

Myöhemmin päivällä Pekonen kommentoi, että vielä ei voida arvioida sitä, kuinka kauan suojatarvikkeita riittää tai paljonko lisätarve olisi.

– Huoltovarmuuskeskus ei ole tyhjä. Meillä on siellä edelleen tavaraa, Pekonen korosti.

Pekonen sanoi olevansa edelleen vilpittömästi sitä mieltä, että Suomi oli varautunut hyvin suojavarusteilla.

Suomen kuuden suurimman kaupungin kaupunginjohtajat julkaisivat samana päivänä kannanoton. Kannanoton mukaan suojavarusteista on pulaa joka kaupungissa ja pula koko maassa on kriittinen.

8.4.2020

Suomi oli siis saanut ensimmäisen erän Kiinasta tilattuja suojavarusteita: hengityssuojia ja suusuojia saapui noin kaksi miljoonaa kappaletta. Laboratoriossa paljastui, että suojat eivät täytä eurooppalaisia standardeja sairaalakäyttöisille suojille, mutta niitä voi käyttää hoivayksiköissä ja kotihoidossa.

– Tämä oli pettymys, mutta ei ehkä niinkään suuri, koska olemme saaneet Euroopasta muualtakin tietoa, että välttämättä tarvikkeet, joita Aasiasta tai Kiinasta saamme, eivät ole sitä, mitä olemme olettaneet. Ja niin tässäkin tilanteessa kävi, sosiaali- ja terveysministeriön kansliapäällikkö Kirsi Varhila kommentoi.

Iltalehti kertoi, että Suomeen saapuu ensi viikolla neljä lentokoneellista lisää Huoltovarmuuskeskuksen tilaamia suojavarusteita.

– Lisätilauksia tehdään kaiken aikaa, Huoltovarmuuskeskuksen toimitusjohtaja Tomi Lounema sanoi.

Pääministeri Sanna Marin (sd) sanoi Twitterissä, että kunnat etsivät valtiosta syyllistä omaan heikkoon varautumiseensa.

9.4.2020

Suomen Kuvalehti oli julkaissut edellisenä iltana jutun, että Kiinasta tilattujen sekundasuojien takana on käsittämätön sotku ja vyyhdin keskellä ovat niin Tiina Jylhä kuin pikavippimies Onni Sarmastekin. Asia nousi torstaiaamuna koko valtakunnan ykkösuutisaiheeksi.

Sotkun taustat ovat puhuttaneet Suomessa siitä asti. Iltalehti avasi taustoja muun muassa tässä jutussa.

Työministeri Tuula Haatainen (sd) vaati Huoltovarmuuskeskukselta välittömästi selvitystä. Haatainen kertoi myöhemmin, että oli lukenut epäselvyyksistä Suomen Kuvalehdestä.

Huoltovarmuuskeskus piti jo samana iltana tiedotustilaisuuden. Toimitusjohtaja Tomi Lounema myönsi tiedotustilaisuudessa, että suojavarustehankinnoissa on tapahtunut virheitä eikä myyjien taustoja tarkistettu. Lounema kertoi, että Jylhälle ja Sarmasteelle oli maksettu molemmille viiden miljoonan euron summat.

Tiina Jylhä on mukana maskigatessa. AOP

10.4.2020

Yle uutisoi, että suomalainen lääkealan yritys Optinova oli tarjonnut Huoltovarmuuskeskukselle mahdollisuutta ostaa korkealaatuisia kasvosuojaimia Kiinasta. Ylen mukaan Optinova tarjosi apuaan ilmaiseksi, mutta Huoltovarmuuskeskus kieltäytyi avusta.

Pääministeri Marin kertoi julkisuudessa, että Huoltovarmuuskeskuksen toimitusjohtaja Lounema ei enää nauti hänen luottamustaan.

Työministeri Haatainen piti illalla tiedotustilaisuuden. Hän kertoi, että Lounema on pyytänyt eroa tehtävästään Huoltovarmuuskeskuksen toimitusjohtajana ja ministerinä hän on eropyynnön hyväksynyt.

Helsingin Sanomat paljasti, että se määrä maskeja, joita Huoltovarmuuskeskuksella oli varmuusvarastossa viikko niiden avaamisen jälkeen, ei näissä oloissa riittäisi Suomessa edes yhdeksi päiväksi.

13.4.2020

Huoltovarmuuskeskuksen hallitus kokousti pääsiäisviikonloppuna selvitellessään kasvosuojainvyyhteä.

Maanantaina hallitus oli tullut siihen johtopäätökseen, että johtoryhmän jäsenet Asko Harjula ja Jyrki Hakola vapautetaan työtehtävistään selvityksen valmistumiseen asti. Väliaikaiseksi toimitusjohtajaksi nimetty Janne Känkänen oli hyvin vaitonainen Harjulan ja Hakolan hyllyksen syistä.

HVK lupasi pitää ulkopuolisen selvityksen valmistuttua oman, erillisen tiedotustilaisuutensa tiistaina 14.4.

Tulevaisuus

Huoltovarmuuskeskuksen hallitus toimittaa työ- ja elinkeinoministeriölle laajan selvityksen ulkopuolisista maskikaupoista 14. huhtikuuta, mennessä.

Oletettavissa on, että tiistaihin mennessä kaupoista paljastuu uusia tietoja. Nyt voitaneen myös olettaa Harjulan ja Hakolan olleen jollain tavalla mukana kauppafiaskossa.

10.3. pidetyssä tiedotustilaisuudessa luvattiin, että selvityksestä annetaan julkisuuteen kaikki tiedot, jotka voidaan.

Maanantaina HVK ilmoitti, että Suomeen on tulossa yksi lentokoneellinen kirurgisia suojaimia tiistaina 14.4. Kaksi rahtilentokoneellista muita varusteita saapuu Suomeen 15.4.

Maskien tie sairaaloihin käy vielä VTT:n testien kautta, missä varmistetaan että nyt Suomeen tulevat maskit täyttävät annetut vaatimukset. Lopullisesti tuotteiden sopivuus varmistuu vasta VTT:n testien jälkeen.